Arvio: Juha Siltala syväluotaa länsimaisen keskiluokan nousun ja epävarmuuden.

Juha Siltala: Keskiluokan nousu, lasku ja pelot. 494 s. Otava, 2017.

Ensin läntinen maailma ja sen keskiluokka nousivat nopeasti. Sitten nousi epävarmuus.

Helsingin yliopiston Suomen ja Pohjoismaiden historian professori Juha Siltala kertoo kirjassaan historioitsijan ottein, miten tämä tapahtui.

Kasvu oli nopeaa: 1950-luvulla puolet läntisen kuluttajan tuloista kului ravintoon, 1960-luvulla enää kolmannes. Säätykierto nopeutui ja valtio tasasi tuloeroja. Sitten suunta muuttui. Tuottavuus kasvoi, palkat eivät. Perheiden tuloja kasvatti ennen kaikkea se, että naiset menivät töihin ja työpäivät pitenivät.

Asuntojen hinnat nousivat, samoin lainanhoitokulut, ja moni jäi velkataakan alle. Rahat alkoivat päätyä osakkeenomistajille ja yhtiöiden johdolle, joiden neuvotteluvoima on suuri.

Keskiluokka on Siltalalle kansanosa, joka elää työstään, ei koroista. Keskiluokalla on tarve säilyttää asemansa ja usko siihen, että lapsilla kaikki on paremmin. Tärkeää on turva, jota saa esimerkiksi omistusasunnosta ja vakituisesta työstä.

Nyt vakituiset työt, omistusasunnot ja yhteiskunnan turvaverkot alkavat kadota. Turvattomuutta lisää myös uusi ulkopoliittinen tilanne. Trumpin America first -uhoilu kertoo Siltalasta siitä, miten USA on jättämässä paikkaansa vapaan maailman puolustajana. EU on sirpaloitumassa kansallisvaltioiksi.

Epävarmuuden aika, näin hyvinkin. Ilmastonmuutoksesta ja ympäristötuhon asettamista kasvun rajoista Siltala ei juuri puhu, vaikka se on valtava epävarmuustekijä.

Mahdollisimman laajasta keskiluokasta kannattaa joka tapauksessa pitää kiinni. Epävarmuus, harvojen huippujen menestys ja massojen kurjuus vaarantavat rauhan. Mahdollisimman laaja keskiluokka auttaa säilyttämään sen.

Juha Siltala: Keskiluokan nousu, lasku ja pelot. 494 s. Otava, 2017.